Dôvodová správa
A.	Všeobecná časť
Národná rada Slovenskej republiky schválila 29. mája 2002 zákon č. 413/2002 Z. z. o sociálnom poistení, ktorý s výnimkou niektorých ustanovení má nadobudnúť účinnosť        1. júla 2003, ako reformný zákon upravujúci prvý pilier dôchodkového poistenia. 
S ohľadom na prípravu návrhu štátneho rozpočtu na rok 2003, a návrh úloh k zmenám legislatívnych noriem podmieňujúcich návrh štátneho rozpočtu na rok 2003, sa navrhuje posunúť účinnosť tohto zákona  najmä z týchto dôvodov:
-	zabezpečiť časové a vecné zosúladenie väzieb priebežného a kapitalizačného piliera dôchodkového poistenia a tým rovnakú účinnosť oboch reformných zákonov, t. j. zákona č. 413/2002 Z. z., ako zákona prvého piliera dôchodkovej reformy a zákona o druhom pilieri dôchodkového poistenia, a to od 1. januára 2004,
-	vytvoriť dostatočný časový  priestor na prípravu novely zákona č. 413/2002 Z. z., ktorá komplexne upraví niektoré ustanovenia tohto zákona  a dá sa priestor na vytvorenie centrálneho registra platiteľov a poistencov, zriadenie individuálnych účtov poistencov, zavedenie nového platobného styku zabezpečujúceho transparentnosť finančných tokov a pod.,
-	zabezpečiť možnosti presunu finančných prostriedkov z fondu nemocenského poistenia do fondu dôchodkového poistenia až do konca roku 2003 a
-	vytvoriť priestor na riadenie finančného účtovníctva a fondové riadenie vo väzbe na štátnu pokladnicu.
Predložený návrh zákona je v súlade s Ústavou Slovenskej republiky, ako aj v súlade s medzinárodnými zmluvami, ktorými je Slovenská republika viazaná.
Súlad s právom Európskych spoločenstiev a s právom Európskej únie je uvedený v doložke zlučiteľnosti a tabuľke zhody tohto návrhu s právom Európskych spoločenstiev a s právom Európskej únie.

Doložka zlučiteľnosti 
návrhu zákona
s právom Európskych spoločenstiev a s právom Európskej únie

1.	Navrhovateľ návrhu zákona: vláda Slovenskej republiky
2.  Názov návrhu zákona: Návrh zákona, ktorým sa mení a dopĺňa zákon č. 413/2002 Z. z. o sociálnom poistení a o zmene zákona č. 306/2002 Z. z. o zvýšení dôchodkov v roku 2002, o úprave dôchodkov priznaných v roku 2003 a o zmene a doplnení niektorých zákonov v oblasti sociálneho zabezpečenia 
3. Záväzky Slovenskej republiky vo vzťahu k Európskym spoločenstvám a k Európskej únii: 
a)	problematika návrhu zákona podľa čl. 70 Európskej dohody o pridružení uzatvorenej medzi Európskym spoločenstvom a ich členskými štátmi na jednej strane a Slovenskou republikou na druhej strane nepatrí medzi oblasti zahrnuté na zbližovanie práva. Podľa čl. 88 v oblasti sociálneho zabezpečenia, t.j. časti dôchodkového poistenia, nemocenského poistenia, úrazového poistenia, ktoré sú predmetom zákona o sociálnom poistení sa zabezpečuje spolupráca medzi zmluvnými stranami. Predložený návrh zákona, ktorého obsahom je len posunutie účinnosti z 1. júla 2003 na 1. januára 2004, obsahovo nemení samotný zákon. Z pohľadu NPPPA, Partnerstva pre vstup, skriningu a plánu legislatívnych úloh vlády Slovenskej republiky vyplýva požiadavka na inštitucionálne zabezpečenie koordinácie systémov sociálneho zabezpečenia,
b)	v negiciačnej pozícii ku kapitole 2 – Slobodný pohyb prevzala Slovenská republika záväzok akceptácie acquis a pripravenosti na jeho implementáciu v plnom rozsahu k referenčnému dátumu vstupu do Európskej únie 1. januára 2004 a záväzok zriadenia a funkčnosti všetkej inštitucionálnej infaštruktúry pre uplatňovanie acquis v oblasti slobodného pohybu osôb v čase vstupu Slovenskej republiky do Európskej únie. V oblasti koordinácie systémov sociálneho zabezpečenia sa prevzal záväzok zriadiť medzirezortnú komisiu pre koordináciu systémov sociálneho zabezpečenia a budovať administratívne štruktúry tak, aby k dátumu vstupu bolo pripravené inštitucionálne, administratívne a personálne pre efektívnu implementáciu acquis,
v negociačnej pozícii ku kapitole 13 – Sociálna politika a zamestnanosť prevzala Slovenská republika záväzok akceptácie acquis a pripravenosti na jeho implementáciu v plnom rozsahu k referenčnému dátumu vstupu do Európskej únie 1. januára 2004. Ďalej prevzala záväzok dosiahnuť úplnú kompatibilitu v oblasti rovnosti zaobchádzania pre mužov a ženy reformou sociálneho poistenia.
4. Problematika návrhu zákona:
a)	je v práve Európskych spoločenstiev upravená vo viacerých článkoch zmluvy o založení Európskeho spoločenstva v amsterdamskom znení (čl. 2, 3, 13, 137, 140, 141, 286). V rámci spoločenstva sa v oblasti upravenej zákonom o sociálnom poistení uplatňuje tzv. globálny prístup, ktorého cieľom nie je zosúladenie systémov sociálneho zabezpečenia členských štátov, ale dosiahnutie efektívnej koordinácie týchto systémov.
V práve Európskeho spoločenstva je problematika návrhu zákona upravená v Nariadení rady ES č. 1408/71 zo 14. júna 1971 o uplatňovaní systémov sociálneho zabezpečenia na zamestnané osoby, samostatne zárobkovo činné osoby a členov ich rodín pohybujúcich sa v rámci spoločenstva, Nariadenia rady   č. 574/72 z 21. marca 1972 o postupe pri uplatňovaní Nariadenia rady EHS         č. 1408/71 v znení  zmien a doplnkov.
-	smernica rady č. 79/7/EHS z 19. decembra 1978 o postupnom vykonávaní zásady rovnakého zaobchádzania s mužmi a ženami vo veciach súvisiacich so sociálnym zabezpečením (preklad smernice existuje a nachádza sa v centrálnej prekladateľskej jednotke Úradu vlády Slovenskej republiky, preklad prešiel revíziou CPJ),
-	smernica rady 2000/43 ES z 29. júna 2000 o vykonávaní zásady rovnakého zaobchádzania s osobami bez ohľadu na rasový alebo etnický pôvod (preklad smernice existuje a nachádza sa v centrálnej prekladateľskej jednotke Úradu vlády Slovenskej republiky, preklad prešiel revíziou CPJ). Poznámka: tabuľka zhody k tejto smernici sa nepredkladá, nakoľko sa obsahovo s predloženým návrhom zákona nemení.
b)
c)
d)
5. Stupeň zlučiteľnosti návrhu zákona s právom Európskych spoločenstiev a s právom Európskej únie:
a)	úplná,
b)	
c)
d)
6. Gestor (spolupracujúce rezorty): k smernici rady 2000/43 ES: Ministerstvo práce, sociálnych vecí a rodiny Slovenskej republiky
7. Účasť expertov na príprave návrhu zákona: žiadna

B.	Osobitná časť
K čl. I
K bodom 1 až 12, 14 až 39, 41 až 55
	Vzhľadom na posun účinnosti zákona č. 413/2002 Z. z. o sociálnom poistení  bolo treba vstúpiť do viacerých ustanovení zákona.
K bodu 13
	Ustanovením prechodného charakteru sa zabezpečuje prechod z povinnej účasti na nemocenskom poistení a dôchodkovom zabezpečení samostatne zárobkovo činnej osoby na povinné nemocenské a dôchodkové poistenie a ďalej sa ustanovuje  tejto samostatne zárobkovo činnej osobe, ktorej nevznikne od 1. januára 2004 povinné poistenie v nezamestnanosti povinnosť oznámiť túto skutočnosť príslušnej pobočke Sociálnej poisťovne.
K bodu 40
	V nadväznosti na úpravu ustanovenú v novelizačnom bode 13 sa navrhuje upraviť aj vymeriavací základ na platenie poistného na nemocenské poistenie a na dôchodkové poistenie uvedenej skupiny samostatne zárobkovo činných osôb.
K čl. II
	V súvislosti s posunom účinnosti zákona č. 413/2002 Z. z. o sociálnom poistení          z 1. júla 2003 na 1. januára 2004 bolo treba vykonať zmeny aj v zákone č. 306/2002 Z. z. o zvyšovaní dôchodkov v roku 2002, o úprave dôchodkov priznaných v roku 2003 a o zmene a doplnení niektorých zákonov v oblasti sociálneho zabezpečenia.
	
K čl. III
	Účinnosť návrhu zákona sa navrhuje ustanoviť na 1. januára 2003.